Margot Torp (S), 1999-01-15:
Da den socialdemokratiske ordfører, fru Lotte Bundsgaard, ikke kan være til stede, skal jeg fremlægge hendes ordførertale:
Det beslutningsforslag, vi skal behandle i dag, handler om, at det ikke skal være muligt at gemme sig i et andet land og derved undslippe en idømt straf.
Anledningen til, at Fremskridtspartiet fremsætter dette beslutningsforslag, må være den aktuelle sag mod rederidirektør Ole B. Hansen, som efter katastrofebranden på »Scandinavian Star« blev idømt 6 måneders fængsel.
Som de fleste ved, undgik Ole B. Hansen at afsone sin straf, fordi han gemte sig, bl.a. i Spanien.
I Socialdemokratiet er vi enige i, at det er krænkende for retsbevidstheden, at Ole B. Hansen blot ved at bosætte sig i et andet land kan unddrage sig sin straf. I Socialdemokratiet mener vi, at det er afgørende, at vi ser på, hvordan en lignende situation kan undgås i fremtiden.
Men vi mener også, at det er afgørende, at vi ikke lader os rive med af en folkestemning og vedtager det første forslag, der kommer, blot for at vise handlekraft.
God lovgivning kræver et godt forarbejde.
Vi tillader os
derfor at sætte spørgsmålstegn ved, om Fremskridtspartiets forslag ikke er lige forhastet nok, sætte spørgsmålstegn ved, om vi ikke kan gøre det bedre og mere gennemtænkt, end dette beslutningsforslag lægger op til.
Den primære forhindring for beslutningsforslaget er hensynet til det nordiske samarbejde, et gammelt og velfungerende nordisk samarbejde, som vi ikke skal ødelægge.
Det fremgår bl.a. af disse love, at det alene er domslandets regler, som er afgørende for, om en idømt straf kan fuldbyrdes i et andet nordisk land.
Ændrer vi vores regler, så forældelsesfristen afbrydes, hvis den dømte unddrager sig fuldbyrdelsen, kan dette få konsekvenser for de andre nordiske landes fuldbyrdelse af danske straffedomme.
Vi er således ikke afskåret fra selvstændigt at ændre på reglerne, men det får altså en utilsigtet konsekvens for samarbejdet om de fællesnordiske regler, hvis vi gør det.
I Socialdemokratiet vil vi derfor i første omgang støtte justitsministeren i at tage initiativ til, at spørgsmålet bliver drøftet med de andre nordiske justitsministre, næste gang de skal debattere strafferetsspørgsmål.
Det tager mere tid at tage de andre nordiske lande med på råd.
Det viser måske ikke umiddelbart den handlekraft, som Fremskridtspartiet ønsker, men på denne måde vægter vi kvalitet, samarbejde og gennemtænkte ændringer frem for hurtige, lidt flyvske løsninger.
Hvis de andre nordiske lande ikke vil være med til at ændre på de fælles love, må vi endnu en gang tage debatten om straffuldbyrdelsen op til revision.
Men det er ikke nok bare at arbejde på dansk og nordisk plan.
Der kan også gøres meget på europæisk plan for at hindre en lignende situation.
I Socialdemokratiet vil vi derfor gerne bifalde, at justitsministeren på sidste rådsmøde i Bruxelles foreslog, at det drøftes, hvorfor der ikke er flere lande, der har tiltrådt konventionen om straffedommes internationale retsvirkning. Alt i alt er vi enige med Fremskridtspartiet i, at sagen om Ole B. Hansen har krænket retsbevidstheden.
Vi mener blot, at der skal mere end en dansk beslutning til for at forbedre forholdene.
Vi kan derfor ikke tilslutte os beslutningsforslaget.